送金簿解官歸天台五首  其四
作者：金履詳
朝代：宋

paragraphs: 自從夫君来，二惠亦驂乘。
天台本多賢，君門獨何盛。
大兒十四齡，神氣極凝瑩。
温然荆山璆，可續虞磬韻。
小兒年十一，磊朗益自俊。
壯氣已食牛，風蹄期奮迅。
兩載辱交從，一朝随歸𩍐。
相見復何時，相别涕其隕。
美質不可恃，學問無窮盡。
少小日易逾，德業須自竟。
執手獨徊徨，愧無珠玉贈。
歸哉各努力，教忠家有訓。